**Szentendre Város Önkormányzat Képviselő-testületének**

**27/2019. (VI.14.) önkormányzati rendelete**

**az önkormányzat tulajdonában álló lakások és nem lakás céljára szolgáló helyiségek bérletéről, valamint elidegenítésükről szóló 24/2018. (X. 16.) önkormányzati rendelet módosításáról**

Szentendre Város Önkormányzat Képviselő-testülete Magyarország Alaptörvényének 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva, a lakások és nem lakás céljára szolgáló helyiségek bérletére, valamint elidegenítésükre vonatkozó egyes szabályokról szóló 1993. évi LXXVIII. törvény alapján, az önkormányzat tulajdonában álló lakások és nem lakás céljára szolgáló helyiségek bérletéről, valamint elidegenítésükről szóló 24/2018. (X. 16.) önkormányzati rendeletét az alábbiak szerint módosítja:

**1. §** Az önkormányzat tulajdonában álló lakások és nem lakás céljára szolgáló helyiségek bérletéről, valamint elidegenítésükről szóló 24/2018. (X.16.) önkormányzati rendelet (a továbbiakban Rendelet) 2. §-a kiegészül a következő 23-as ponttal:

*„23. helyben szokásos forgalmi érték: az önkormányzat vagyonáról és az önkormányzati vagyon feletti tulajdonosi jogok gyakorlásáról szóló külön helyi rendeletben foglalt szabályok alapján lefolytatott pályázati eljárás alapján, az eljárás eredményeként kialakult legmagasabb érték. Ha a pályáztatás fogalmilag kizárt vagy e rendelet nem írja elő a pályáztatást – így különösen a jelen rendelet 38. §-ában, 44. §-ában és 46. §-ában hivatkozott esetben –, akkor az ingatlanforgalmi értékbecslő által megbecsült érték.”*

**2. §** A Rendelet 5. § (1) bekezdésében szereplő *„- a (2) bekezdésben foglaltak kivételével -”* szövegrész helyébe *„- a (2) és (2a) bekezdésben foglaltak kivételével -”* szövegrész lép.

**3. §** A Rendelet 5. §-a kiegészül a következő (2a) bekezdéssel:

*„(2a) A határozott időtartam a 3. melléklet 1-12. pontjában megjelölt lakások esetében legfeljebb 15 év lehet.”*

**4. §** A Rendelet 6. § (1) bekezdésében írt *„legfeljebb évente két”* szövegrész helyébe *„legalább évente egy”* szövegrész lép.

**5. §** A Rendelet 6. §-a a következő (5) bekezdéssel egészül ki:

*„(5) Nem társasházi lakásban a bérlő köteles a térítésmentes kéményellenőrzés megrendelésére, amelynek feltételeiről a bérlővel, a vele kötött lakásbérleti szerződésben kell megállapodni.”*

**6. §** A Rendelet 54. § (4) bekezdése helyébe az alábbi szöveg lép:

*„(4) A pályázat nyertese által megajánlott vételárat* ***(az ingatlan helyben szokásos forgalmi értékét)*** *a polgármester írásban közli az elővásárlási jogosulttal, és felkéri, nyilatkozzon, hogy kíván-e élni az elővásárlási jogával.”*

**7.** § (1) E rendelet a kihirdetést követő napon lép hatályba, és az azt követő napon hatályát veszti.

(2) E rendelet rendelkezéseit a folyamatban lévő ügyekben is alkalmazni kell.

Szentendre, 2019. június 13.

**Verseghi-Nagy Miklós dr. Gerendás Gábor**

polgármester jegyző

**Záradék:**

A rendelet 2019. június 14-én került kihirdetésre.

**dr. Gerendás Gábor**

jegyző